РЕШЕНИЕ НА КОМИСИЯТА
от 29 октомври 2007 година
за изменение на Директива 92/33/ЕИО на Съвета относно удължаване на дерогацията по отношение на условията за внос на зеленчуков размножителен и посадъчен материал от трети страни
(нотифицирано под номер C(2007) 5218)
(2007/699/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/33/ЕИО на Съвета от 28 април 1992 г. относно търговията със зеленчуков размножителен и посадъчен материал, различен от семена (1), и по-специално член 16, параграф 2, втора алинея от нея,
като има предвид че:
(1)
По силата на член 16, параграф 1 от Директива 92/33/ЕИО от Комисията се изисква да вземе решение дали зеленчуковият размножителен и посадъчен материал, различен от семена, произведен в трети страни и предоставящ същите гаранции относно задълженията на доставчика, идентичност, характеристики, фитосанитарни аспекти, среда на отглеждане, опаковка, правила на инспектиране, маркиране и запечатване, е еквивалентен във всички тези отношения на зеленчуковия размножителен и посадъчен материал, произведен в Общността, и дали отговаря на изискванията и условията на цитираната директива.
(2)
Въпреки това настоящата налична информация относно прилаганите условия в трети страни все още е недостатъчна, за да даде възможност на Комисията да приеме на този етап такова решение по отношение на която и да е трета страна.
(3)
С цел да се предотврати нарушаване на търговските отношения държавите-членки, които внасят от трети страни зеленчуков размножителен и посадъчен материал, различен от семена, трябва да бъдат упълномощени да продължат да прилагат спрямо тези продукти условия, еквивалентни на тези, които са приложими по отношение на подобни продукти от Общността, в съответствие с член 16, параграф 2 от Директива 92/33/ЕИО. Периодът на прилагане на предвидената дерогация в Директива 92/33/ЕИО за такъв внос съответно следва да бъде удължена след 31 декември 2007 г.
(4)
Следователно Директива 92/33/ЕИО следва да бъде съответно изменена.
(5)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
В член 16, параграф 2, първа алинея от Директива 92/33/ЕИО датата „31 декември 2007 г.“ се заменя с „31 декември 2012 г.“.
Член 2
Адресати на настоящото решение са държавите-членки.
Съставено в Брюксел на 29 октомври 2007 година.